የትብብር ፎረሙ የሁለቱን ወገኖች ኢኮኖሚያዊ ተጠቃሚነት ወደ ላቀ ምዕራፍ ያሸጋግራል-ፕሬዝዳንት ዢ ፒንግ
)-የቻይና አፍሪካ የትብብር ፎረም የሁለቱን ወገኖች ኢኮኖሚያዊ ተጠቃሚነት ወደ ላቀ ምዕራፍ የሚያሸጋግር መሆኑን የቻይናው ፕሬዝዳንት ዢ ፒንግ ገለጹ።በጆሃንስበርግ ለሁለት ቀናት ሲካሄድ የቆየው ስድስተኛው የቻይና አፍሪካ ፎረም ተጠናቋል።የቻይናው ፕሬዝዳንት ዢ ፒንግ በዚሁ ጊዜ እንደተናገሩት ትብብሩ በአፍሪካና በቻይና መካከል ያለውን የተዛባ የንግድ ልውውጥ ሚዛናዊ ለማድረግ የሚያስችል ነው።በዚህ በኩል ቻይና የንግድ ልውውጡን ሚዛናዊነት ለማስጠበቅ በአፍሪካ አምራች ኢንዱስትሪ ላይ ኢንቨስትመንቷን አጠናክራ እንደምትቀጥል አረጋግጠዋል።የደቡብ አፍሪካው ፕሬዝዳንት ጃኮብ ዙማ በበኩላቸው ቻይና በመጪዎቹ ሦስት ዓመታት ከአፍሪካ ጋር በትብብር ለመሥራት አሥር ዕቅዶችን ይፋ ማድረጓ ለጋራ ልማት ያላትን ቁርጠኝነት የሚያሳይ ነው ብለዋል።አፍሪካም ከእድሉ ተጠቃሚ እንድትሆን መንግሥታት አበክረው እንዲሰሩ ጥሪ አቅርበዋል።የቻይናው የውጭ ጉዳይ ሚኒስትር ዋንግ ዪ በጉባዔው መዝጊያ በሠጡት ጋዜጣው መግለጫ እንዳሉት የቻይና አፍሪካ የኢንዱስትሪ ትብብር ስትራቴጂ ኢትዮጵያን ጨምሮ በሦስት የምሥራቅ አፍሪካ አገራት ገቢራዊ እየተደረገ ነው።በኢትዮጵያ የተገነባው የኢንዱስትሪ ፓርክን የውጭ ጉዳይ ሚኒስትሩ ለማሳያነት አንስተው ለአገር ውስጥና ለውጭ ገበያ የሚቀርቡ ጫማዎች እየተመረቱ መሆናቸውን ገልጸዋል።በተመሳሳይም በኬንያና በታንዛኒያ የኢንዱስትሪ ፓረኮች መገንባታቸውን ገልጸው በቀጣይም በሙከራ ደረጃ ወደ ደቡብ አፍሪካና ግብጽ እንዲስፋፋ ይደረጋል ነው ያሉት።የደቡብ አፍሪካ የዓለም አቀፍ ግንኙነቶችና ትብበር ሚኒስትሯ ማይቴ ንኮና ማሻባኔም የቻይና አፍሪካ የትብብር ፎረሙ ከተጠበቀው በላይ ስኬታማ መሆኑን ተናግረዋል።በፕሬዝዳንት ዢ ፒንግ ይፋ የተደረገው ባለ አሥር ነጥብ ዕቅድ አፍሪካ ለህዝቦቿ የልማት ጥያቄ ምላሽ እንድትሰጥ የሚረዳ ነው ብለውታል።ቻይና ለአፍሪካ የምታደርገው የልማት ትብብር ቀደም ሲል በምዕራባውያን ይቀመጥ የነበረው ቅድመ ሁኔታን በማስወገድ የአገራትን ሉዓላዊነት ያከበር መሆኑን ገልጸዋል።በአሁኑ ጊዜ 3 ሺህ ያህል የቻይና ኩባንያዎች በአፍሪካ የ3 ትሪሊዮን የአሜሪካ ዶላር ኢንቨስትመንት በአህጉሪቷ አፍሰው እየሰሩ ይገኛሉ።በዚህም ከ80 ሚሊዮን የሚበልጡ አፍሪካውያንን ቀጥረው በማሰራት ሰፊ የሥራ ዕድል ማስገኘት ችለዋል።(ኢዜአ)